32004R1484
L 273/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1484/2004 AL COMISIEI
din 20 august 2004
de modificare a Regulamentului (CE) nr. 917/2004 de stabilire a normelor de punere în aplicare a Regulamentului (CE) nr. 797/2004 al Consiliului privind acțiunile de îmbunătățire a condițiilor de producție și de comercializare a produselor apicole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 797/2004 al Consiliului din 26 aprilie 2004 privind acțiunile de îmbunătățire a condițiilor de producție și de comercializare a produselor apicole (1), în special articolul 6,
întrucât:
(1)
Regulamentul (CE) nr. 917/2004 al Comisiei (2) stabilește dispozițiile necesare pentru punerea în aplicare a programelor naționale anuale prevăzute de Regulamentul (CE) nr. 797/2004. Finanțarea comunitară a acestor programe are loc în funcție de șeptelul apicol al fiecărui stat membru care figurează în anexa la Regulamentul (CE) nr. 917/2004.
(2)
În comunicările statelor membre în scopul actualizării datelor structurale privind situația sectorului, astfel cum este prevăzut la articolul 1 litera (a) din Regulamentul (CE) nr. 917/2004, au existat modificări ale șeptelului apicol.
(3)
Este necesar să se modifice Regulamentul (CE) nr. 917/2004 în consecință.
(4)
Dat fiind că Regulamentul (CE) nr. 917/2004 prevede la articolul 2 alineatul (3) ca dată limită de execuție a acțiunilor din programele anuale 31 august, este necesar să se prevadă aplicarea prezentului regulament începând cu anul de comercializare 2004/2005.
(5)
Măsurile prevăzute de prezentul regulament sunt în conformitate cu avizul Comitetului de gestionare a cărnii de pasăre și a ouălor,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 917/2004 se înlocuiește cu textul care figurează în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică prima dată pentru programele anuale referitoare la anul de comercializare 2004/2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 august 2004.